"โกร่ง" ชี้ศก.ไทยเข้าสู่วิกฤตแต่ไม่รุนแรงเท่าต้มยำกุ้ง
"วีรพงษ์" เผยเศรษฐกิจไทยเข้าสู่ภาวะวิกฤตอาจกินเวลานาน แต่ไม่รุนแรงเท่าปี2540 เหตุประเทศมีทุนสำรองแข็งแกร่ง
25 ส.ค. 2558

"วีรพงษ์" เผยเศรษฐกิจไทยเข้าสู่ภาวะวิกฤตอาจกินเวลานาน แต่ไม่รุนแรงเท่าปี2540 เหตุประเทศมีทุนสำรองแข็งแกร่ง
นายวีรพงษ์ รามางกูร อดีตนายกรัฐมนตรีและรมว.การคลัง กล่าวว่า เศรษฐกิจไทยในขณะนี้เรียกได้ว่า เข้าสู่ภาวะวิกฤตแล้ว เนื่องจากการส่งออกหดตัว สินเชื่อที่ไม่ก่อให้เกิดรายได้ (NPL) เพิ่มขึ้นต่อเนื่อง และภาคธุรกิจประสบปัญหาขาดทุน โดยเฉพาะธุรกิจขนาดกลางและย่อม (SME) ที่ทยอยล้ม
"อัตราการขยายตัวทางเศรษฐกิจต่ำมาก มีลักษณะเป็นรูปตัวยู (U) ที่อาจจะมีก้นยาวมากและยาวแค่ไหนไม่มีใครรู้ วิกฤตเศรษฐกิจครั้งนี้อาจจะเป็นน้องๆ ต้มยำกุ้ง แต่ไม่รุนแรงเท่ากับวิกฤตต้มยำกุ้งเมื่อปี 2540 เพราะตอนนี้ประเทศไทยมีทุนสำรองที่แข็งแกร่ง" นายวีรพงษ์ กล่าว
นายวีรพงษ์ กล่าวว่า ในสถานการณ์ปัจจุบัน ไม่ว่าจะเป็นรัฐบาลไหนก็ไม่สามารถแก้ปัญหาได้ เพราะเป็นไปตามกลไกเศรษฐกิจโลก แต่รัฐบาลมีหน้าที่ประคับประคองไม่ให้เศรษฐกิจทรุดลงไปมากกว่านี้ ดูแลสภาพคล่องในระบบไม่ให้ขาด และเพิ่มลงทุนภาครัฐให้มากขึ้น
"การเปลี่ยนแปลงทีมเศรษฐกิจก็ดี เพราะจะได้มีของใหม่ๆ เข้ามา แต่อย่าตั้งความหวังสูง เพราะอาจจะผิดหวัง เพราะไม่ว่า จะเป็นทีมไหนเข้ามาก็ทำให้เศรษฐกิจฟื้นไม่ได้ ทำได้แค่ประคับประคอง เพราะมันต้องเป็นไปตามกระแสโลก" นายวีรพงษ์ กล่าว
นายวีรพงษ์ ยังแนะนำให้ภาคอุตสาหกรรมเปลี่ยนเครื่องจักรและเทคโนโลยีให้ทันสมัยขึ้น เพื่อให้สามารถแข่งขันกับประเทศอื่นๆ ได้ โดยเฉพาะเกาหลีใต้และไต้หวัน เนื่องจากเครื่องจักรและเทคโนโลยีที่ใช้อยู่ล้าสมัยและเปลี่ยนครั้งสุดท้ายเมื่อปี 2540
ขณะที่แนวโน้มค่าเงินบาทอยู่ในทิศทางอ่อนค่า หากธนาคารแห่งประเทศไทย (ธปท.) ไม่ได้เข้าไปแทรกแซง เนื่องจากค่าเงินเหรียญสหรัฐฯ จะแข็งค่าขึ้นจากการคาดการณ์ว่า ธนาคารกลางสหรัฐฯ (เฟด) จะปรับขึ้นดอกเบี้ย